Document ID: 32004R1138

KOMISIJAS REGULA (EK) Nr. 1138/2004
(2004. gada 21. jūnijs)
par kopēju definīciju ierobežotas iekļuves drošības zonu kritiskajām daļām lidostās
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 16. decembra Regulu (EK) Nr. 2320/2002 par kopīgiem noteikumiem civilās aviācijas drošības jomā (1) un jo īpaši tās 4. panta 2. punktu un tās pielikuma 2.3. punkta a) apakšpunktu,
tā kā:
(1)
Atbilstīgi Regulai (EK) Nr. 2320/2002 Komisijai jāizstrādā kopēja definīcija ierobežotas iekļuves drošības zonu kritiskajām daļām. Šādai definīcijai jāaptver vismaz tās lidostas daļas, kurām izlidojošajiem pasažieriem ir piekļuve pēc tam, kad tie pārmeklēti, un tās daļas, caur kurām var ceļot vai tajās var atrasties izlidojošā reģistrētā bagāža pēc tam, kad tā pārmeklēta.
(2)
Jāpārmeklē viss personāls, tostarp gaisa kuģu apkalpes, kā arī priekšmeti, ko šīs personas pārnēsā, pirms tiem atļauts piekļūt ierobežotas iekļuves drošības zonu kritiskajām daļām.
(3)
Jāparedz izņēmums attiecībā uz tām lidostas daļām, caur kurām var ceļot vai kur var atrasties izlidojošā reģistrētā bagāža pēc tam, kad tā pārmeklēta, ja ar šo bagāžu, kura ir nodrošināta, varētu rīkoties nepārmeklēts personāls, neapdraudot drošības līmeni. Jāveic pasākumi, lai pārliecinātos, ka ar šādu nodrošinātu bagāžu nav veiktas nekādas manipulācijas pirms tās iekraušanas gaisa kuģī.
(4)
Lidostās, kur ierobežotas iekļuves drošības zonām var piekļūt tikai ļoti nedaudzi darbinieki, jārod līdzsvars starp vajadzību nodrošināt drošību un vajadzību nodrošināt darbības efektivitāti.
(5)
Nepārmeklētam personālam var ļaut piekļūt ierobežotas iekļuves drošības zonu kritiskajām daļām tikai tad, ja to visu laiku pavada pārmeklēts un pilnvarots personāls.
(6)
Ja citām nepārmeklētām personām varētu būt bijusi piekļuve ierobežotas iekļuves drošības zonu kritiskajām daļām, jāveic pilnīga pārmeklēšana drošības nolūkos, lai nodrošinātu, ka ierobežotas iekļuves drošības zonu kritiskajās daļās neatrodas aizliegti priekšmeti. Ja kritiskās daļas kā tādas nav nepārtraukti uzturētas spēkā, tad tūlīt pēc tam, kad tās kā tādas ir atkārtoti ieviestas, tās pakļauj pilnīgai pārmeklēšanai drošības nolūkos.
(7)
Šajā regulā paredzētie pasākumi ir saskaņā ar atzinumu, ko sniegusi atbilstīgi Regulas (EK) Nr. 2320/2002 9. panta 1. punktam izveidotā komiteja,
IR PIEŅĒMUSI ŠO REGULU:
1. pants
1. Lidostās, kurās vairāk nekā 40 personāla locekļiem ir lidostas identifikācijas kartes, kas ļauj piekļūt ierobežotas iekļuves drošības zonām, ierobežotas iekļuves drošības zonu kritiskās daļas ir vismaz šādas vietas:
a)
visas tās lidostas daļas, kurām izlidojošajiem pasažieriem un to rokas bagāžai ir piekļuve pēc tam, kad tie pārmeklēti;
b)
visām tām lidostas daļām, caur kurām var ceļot vai kurās var atrasties izlidojošā reģistrētā bagāža pēc tam, kad tā pārmeklēta, ja šī bagāža nav nodrošināta.
2. Šā panta 1. punkta nolūkos par ierobežotas iekļuves drošības zonu kritisko daļu uzskata jebkuru lidostas daļu kamēr:
a)
minētajā daļā atrodas izlidojošie pasažieri un to rokas bagāža pēc tam, kad tie pārmeklēti;
b)
caur minēto daļu ceļo vai tajā atrodas izlidojošā reģistrētā bagāža pēc tam, kad tā pārmeklēta, ja tā nav nodrošināta.
3. Šī panta 1. un 2. punkta nolūkos par lidostas daļu uzskata gaisa kuģi, autobusu, bagāžas ratiņus vai citus transporta līdzekļus, kā arī pārejas vai izejas uz lidmašīnu.
2. pants
Šajā regulā “nodrošināta bagāža” nozīmē pārmeklētu izlidojošo reģistrēto bagāžu, kas fiziski aizsargāta, lai nepieļautu tajā nekādu priekšmetu ievietošanu.
3. pants
Lidostās, kur ne vairāk kā 40 personāla locekļiem ir lidostas identifikācijas kartes, kas ļauj piekļūt ierobežotas iekļuves drošības zonām, dalībvalstis var turpināt noteikt ierobežotas iekļuves drošības zonu kritiskās daļas saskaņā ar Regulas (EK) Nr. 2320/2002 pielikuma 2.3. punkta a) apakšpunkta otro daļu.
4. pants
1. Viss personāls, tostarp gaisa kuģa apkalpes, kā arī priekšmetus, ko šīs personas pārnēsā, jāpārmeklē pirms tiem atļauts piekļūt tām daļām, kas minētas 1. panta 1. punkta a) apakšpunktā, visos gadījumos, kad šīs daļas viedo termināla ēkas daļu.
2. Ne vēlāk kā 2006. gada 1. janvārī dalībvalstīm jābūt ieviesušām pasākumus, saskaņā ar kuriem pārmeklē visu personālu, tostarp gaisa kuģu apkalpes, kā arī priekšmetus, ko šīs personas pārnēsā, pirms tiem atļauts piekļūt 1. panta 1. punkta a) apakšpunktā minētajām daļām.
3. Ne vēlāk kā 2009. gada 1. jūlijā dalībvalstīm jābūt ieviesušām pasākumus, saskaņā ar kuriem pārmeklē visu personālu, tostarp gaisa kuģu apkalpes, kā arī priekšmetus, ko šīs personas pārnēsā, pirms tiem atļauts piekļūt 1. panta 1. punkta b) apakšpunktā minētajām daļām.
5. pants
Ne vēlāk kā 2009. gada 1. jūlijā jāveic pasākumi, lai nodrošinātu, ka ar tādu nodrošināto bagāžu, ar kuru rīkojas nepārmeklēts personāls, nav veiktas nekādas manipulācijas pirms tās iekraušanas gaisa kuģī.
6. pants
1. Atkāpjoties no 4. panta, personāls nav jāpārmeklē, pirms tam atļauts piekļūt ierobežotas iekļuves drošības zonu kritiskajām daļām, ja to pavada pārmeklēts un pilnvarots personāla loceklis.
Pavadītājs ir atbildīgs par jebkādiem drošības pārkāpumiem, ko veicis pavadītais personāla loceklis.
2. Atkāpjoties no 4. panta, pārmeklētie personāla locekļi, kas īslaicīgi atstāj ierobežotas iekļuves drošības zonu kritiskās daļas, nav jāpārmeklē pēc atgriešanās tajās, ja šīs personas tikušas nepārtraukti pietiekami novērotas, lai nodrošinātu, ka tās nav ievietojušas aizliegtus priekšmetus šādās ierobežotas iekļuves drošības zonu kritiskajās daļās.
7. pants
Neskarot 6. pantu, visos gadījumos, kad nepārmeklētām personām varētu būt bijusi piekļuve ierobežotas iekļuves drošības zonu kritiskajām daļām, veic pilnīgu šādu daļu pārmeklēšanu drošības nolūkos.
8. pants
Šī regula stājas spēkā 2004. gada 1. jūlijā.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 21. jūnijā

Labels: 7
8